Na osnovu člana 38 Zakona o lokalnoj samoupravi (“Službeni list Crne Gore”, br. 002/18, 034/19 i 038/20) i člana 35 Statuta Opštine Tivat („Službeni list Crne Gore - opštinski propisi“, br. 024/18, 009/20), Skupština opštine Tivat na sjednici održanoj dana \_\_\_\_\_\_\_\_\_\_\_\_ donosi

**ODLUKU**

**o stavljanju van snage**

**Odluke o sprovođenju omladinske**

**politike na lokalnom nivou**

Član 1

Stavlja se van snage Odluka o sprovođenju omladinske politike na lokalnom nivou ("Službeni list Crne Gore - opštinski propisi", br. 055/17 i 053/19).

Član 2

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:

Tivat,

Skupština opštine Tivat

Predsjednik

dr Andrija Petković

**O b r a z l o ž e n j e**

**Pravni osnov**

Pravni osnov za donošenje Odluke sadržan je u odredbama Zakona o lokalnoj samoupravi (čl.38) i Statuta Opštine Tivat (čl. 35), koji definišu da Skupština opštine donosi propise i druge opšte akte.

**Razlozi za donošenje Odluke**

Zakonom o mladima (“Službeni list Crne Gore”, br.025/19, 027/19) utvrđuje se da javni interes u oblasti omladinske politike sprovode, između ostalih, Vlada Crne Gore, nadležno Ministarstvo, organi državne uprave, opštine i druga pravna lica, u skladu sa ovim Zakonom.

U članu 14 Zakona o mladima utvrđuje se obaveza opštine da donese lokalni akcioni plan za mlade, radi ostvarivanja interesa i potreba mladih.

Članom 27 istog Zakona definisano je da se iz budžeta opštine obezbjeđuju sredstva za aktivnosti koje u skladu sa lokalnim akcionim planom za mlade sprovode nevladine organizacije.

S tim u vezi, u toku 2018. , 2019. i 2020. godine način dodjele sredstava iz budžeta Opštine za sprovođenje omladinske politike bio je usmjeren samo na jedno nevladino udruženje. **Odredbama postojeće Odluke onemogućeno je drugim subjektima da ravnopravno učestvuju u sprovođenju omladinske politike na lokalnom nivou**.

Nakon završene revizije ove oblasti, nadležnom Sekretarijatu dostavljen je Izvještaj Službe za unutrašnju reviziju (br. 04-401/21-38 od 28.01.2021. god.) sa preporukom da je potrebno omogućiti svim mladima u opštini Tivat da uzmu učešće u realizaciji i sprovođenju omladinske politike, a ne da fokus bude samo na NVU “Omladinski klub” preko koga su se u prethodnom periodu sprovodile aktivnosti. Takođe, u Izvještaju se navodi i slijedeće: “S toga nadležni Sekretarijat nakon sagledanog stanja da kreira nove mehanizme animiranja mladih i uključivanja u unapređenje i sprovođenje omladinske politike u opštini Tivat“.

U skladu sa navedenim, predsjednik opštine je donio Odluku o stavljanju van snage Odluke o sprovođenju omladinske politike na lokalnom nivou. Time nije dovedeno u pitanje finansiranje sprovođenja omladinske politike za 2021. godinu. Aktivnosti vezane za ostavrivanje javnog interesa u oblasti omladinske politike , finansiraće se kroz aktivnosti iz postojećeg Lokalnog akcionog plana za mlade 2020-2021. (br. 03-040/20-45 od 20.02.2020. god.) , a u skladu sa članom 27 Zakona o mladima, koji navodi : “ Iz budžeta opštine obezbjeđuju se i sredstva za aktivnosti koje u skladu sa lokalnim akcionim planom za mlade sprovode nevladine organizacije, u skladu sa ovim Zakonom”.

Navedena Odluka ima i određenih tehničkih nedostataka, tačnije član 4 je tehnički neispravan. Odlukom o izmjeni i dopuni odluke o sprovođenju omladinske politike na lokalnom nivou (“Službeni list Crne Gore” – opštinski propisi, br. 53/19) propisano je da se u članu 4 Odluke o sprovođenju omladinske politike na lokalnom nivou, nakon stava 3 dodaje stav 4, i da se nakon stava 4 dodaje stav 5, iako član 4 navedene odluke ima samo jedan stav, što je i navedeno u prečišćenom tekstu odluke.

OBRAĐIVAČ PREDLAGAČ

Sekretarijat za društvene djelatnosti Predsjednik

Željko Komnenović